Frá Stykkishólmi . Morgunblaðið / Sigurður Bogi Samkeppniseftirlitið hefur samþykkt að Krummafótur fái að reka verslun og veitingastað í húsnæði Ísborgar að Aðalgötu 25 í Stykkishólmi . Er heimildin tilkomin vegna samruna Haga og Olís . Samrunanum voru sett skilyrði sem ætlað var að mæta skaðlegum áhrifum hans á samkeppni . Til þess að bregðast við skaðlegum áhrifum samrunans á sölu dagvara í Stykkishólmi , en samrunaaðilar voru þeir einu sem seldu dagvörur í bæjarfélaginu , buðust Hagar til þess að selja dagvöruhluta verslunar Olís að Aðalgötu 25 Stykkishólmi . Eftir skoðun óháðs kunnáttumanns á hæfi Ísborgar ehf. samþykkti Samkeppniseftirlitið félagið sem kaupanda að þeim eignum Haga á dagvörumarkaði sem seldar voru vegna skilyrðanna , þ. á m. versluninni að Aðalgötu 25 . Rekstur Ísborgar í versluninni hefur hins vegar ekki gengið sem skyldi og var versluninni lokað í september sl . Því var óhjákvæmilegt að leita leiða til þess að ná fram markmiðum þeirra skilyrða sem sett voru vegna og í tengslum við samruna Haga og Olís . Ísborg hefur gert leigusamning við félagið Krummafót ehf. um rekstur verslunar og veitingastaðar í húsnæðinu . Forsvarsmenn Krummafótar hafa á undanförunum árum rekið veitingastaðina Skúrinn og Skúrinn Pizza Joint í Stykkishólmi . Óháður kunnáttumaður tók samninginn til skoðunar og komst að þeirri niðurstöðu í áliti sínu að Krummafótur teldist hæfur rekstraraðili . Samkeppniseftirlitið samþykkti síðan Krummafót sem nýjan rekstraraðila , sbr. bréf eftirlitsins til félagsins dags. 9. desember 2019 . Í ljósi ábendinga frá viðskiptavinum verslunarinnar í kjölfar sölunnar til Ísborgar og rekstrarerfiðleika þess félags beindi Samkeppniseftirlitið þeim tilmælum til nýrra rekstraraðila að huga að því að opnunartími og vöruframboð verslunarinnar yrði í samræmi við þarfir viðskiptavina í Stykkishólmi . Samkvæmt þeim upplýsingum sem Samkeppniseftirlitið hefur undir höndum mun uppistaðan í vöruúrvali verslunarinnar verða veitingar , dagvörur á þægindamarkaði , olíu - og bílavörur , vörur tengdar ferðamönnum , ásamt öðru .